## El Consell col·labora amb les cinc universitats públiques valencianes en cooperació per al desenrotllament mitjançant accions d’investigació i formació

*** Es beca estudiants, s’organitzen cursos i pràctiques i es desenrotllen programes de voluntariat, amb especial atenció a les zones en conflicte bèl·lic i l’Àfrica subsahariana
* La Vicepresidència Primera i Conselleria de Servicis Socials, Igualtat i Vivenda destina un total de 800.000 euros a esta mesura**

El Consell ha aprovat convenis de col·laboració entre la Vicepresidència Primera i Conselleria de Servicis Socials, Igualtat i Vivenda i les cinc universitats públiques de la Comunitat Valenciana per a la realització d’accions institucionals d’investigació i formació en cooperació universitària per a desenrotllament durant 2024, per un import global de 800.000 euros.

Esta iniciativa té com a objectiu general contribuir a enfortir la cooperació tècnica a la Universitat Politècnica de València, la Universitat de València, la Universitat Miguel Hernández, la Universitat d’Alacant i la Universitat Jaume I i consolidar la formació, la investigació i el treball en xarxa d’estos centres docents en matèria de cooperació per al desenrotllament, així com el foment del voluntariat en la Comunitat Valenciana.

Estes institucions acadèmiques bequen estudiants, organitzen cursos i pràctiques i desenrotllen programes de voluntariat, alguns amb caràcter internacional, amb especial atenció a les zones en conflicte bèl·lic i l’Àfrica subsahariana. Cada una desenrotlla les seues pròpies activitats i totes tenen en comú unes jornades de cooperació.

Detalladament, la UPV du a terme un programa de pràctiques externes del màster interuniversitari en Cooperació al Desenrotllament de la UPV, la convocatòria dels VII Premis al Foment de la Investigació en Desenrotllament i Cooperació Internacional, un programa de cooperació tècnica amb estades en altres universitats, i l’organització de dos seminaris i dos conferències, entre altres.

Per la seua part, la UV preveu, entre altres activitats, el desenrotllament del Pla Refugi Internacional, que oferix beques a estudiants de països en conflicte bèl·lic o en situació de violació de drets humans la formació dels quals s’ha interromput; un curs de formació en el programa Voluntariat en Cooperació, i un curs de Formulació de Projectes de Cooperació Internacional al Desenrotllament, dirigit al professorat.

La Universitat Miguel Hernández du a terme accions de formació bàsica en voluntariat, d’educació per a la ciutadania global, d’ajudes per a treballs d’investigació i pràctiques de cooperació internacional al desenrotllament.

A més, desenrotlla un programa de voluntariat a Ruanda, relacionat amb l’energia fotovoltaica, un altre amb Uganda, relacionat amb l’agricultura, i un projecte d’investigació sobre la ruta migratòria Senegal-Comunitat Valenciana.

La Universitat d’Alacant preveu la convocatòria de beques per a fer treballs fi de màster o grau sobre cooperació per a desenrotllament en l’exterior, per a cursar el màster de Cooperació al Desenrotllament, per a realitzar pràctiques internacionals en matèria de sostenibilitat mediambiental i beques per a doctorands per a fer la tesi doctoral en la UA amb una estada també en l’exterior.

La UA també preveu ajudes per a dones investigadores, originàries de països d’Àfrica subsahariana, que facen estades d’investigació de caràcter doctoral o postdoctoral en la mateixa universitat. I desenrotlla un projecte d’investigació per a la creació d’artesania turística sostenible per a dones al Senegal.

Per la seua banda, la Universitat Jaume I organitza col·laboracions de cooperació per a la mobilitat internacional d’accions curtes en països i territoris prioritaris de la cooperació valenciana amb institucions d’educació superior, organitzacions no governamentals de desenrotllament (ONGD), organismes internacionals i altres actors del sistema internacional de cooperació.

A més, fa cursos de cooperació, un màster de Cooperació per al Desenrotllament, ajudes de voluntariat internacional i el Projecte Senegal, consistent en la realització d’un estudi preliminar sobre rutes migratòries, dona, desenrotllament economicoturístic, sobirania alimentària i accés als recursos hídrics.

Fecha: 10/12/2024